## Rješenje kojim se nalaže društvu Tlos d.d., Zagreb, da u roku od 60 dana od dana dostave ovog rješenja, Središnjoj depozitarnoj agenciji, radi dematerijalizacije, dostavi ...

### NN 72/2007 (11.7.2007.), Rješenje kojim se nalaže društvu Tlos d.d., Zagreb, da u roku od 60 dana od dana dostave ovog rješenja, Središnjoj depozitarnoj agenciji, radi dematerijalizacije, dostavi ...

# HRVATSKA AGENCIJA ZA NADZOR FINANCIJSKIH USLUGA

2251

Na
temelju odredbi članka 15. stavak 1. točka 2. alineja 1. i članka 8. stavak 1.
Zakona o Hrvatskoj agenciji za nadzor financijskih usluga (»Narodne novine«
broj 140/05) i članka 15. stavak 2. Zakona o tržištu vrijednosnih papira
(»Narodne novine« br. 84/02, 138/06), Hrvatska
agencija za nadzor financijskih usluga, u predmetu izvršenja obveze dostave
Središnjoj depozitarnoj agenciji d.d., Zagreb, radi dematerijalizacije,
podataka o vrijednosnim papirima i njihovim vlasnicima iz registra dionica
izdavatelja za društvo Tlos d.d., Zagreb, Radnička
cesta 21, na sjednici održanoj 5. srpnja 2007. godine, donijela je

## RJEŠENJE

I.
Nalaže se društvu Tlos d.d., Zagreb, Radnička cesta
21, MBS 080210870, da u roku od 60 dana od dana dostave ovog rješenja,
Središnjoj depozitarnoj agenciji, radi dematerijalizacije,
dostavi podatke o vrijednosnim papirima i njihovim vlasnicima iz registra
dionica izdavatelja, te da Hrvatskoj agenciji za nadzor financijskih usluga
dostavi dokaz o učinjenom.

II.
Ovo rješenje objavit će se u »Narodnim novinama«.

Obrazloženje

Hrvatska
agencija za nadzor financijskih usluga (dalje u tekstu: Agencija) je u predmetu
klase: 451-04/07-01/10, uvidom u podatke Središnje depozitarne agencije (dalje
u tekstu: SDA), utvrdila da društvo Tlos d.d.,
Zagreb, Radnička cesta 21 (dalje u tekstu: Izdavatelj), sukladno odredbama
članka 159. stavak 3. Zakona o tržištu vrijednosnih papira (»Narodne novine«
broj 84/02, 138/06, dalje u tekstu: ZTVP) i članka 2. stavak 1. alineja 6.
Odluke o rokovima i načinu dostave podataka o vrijednosnim papirima i njihovim
vlasnicima iz knjiga dionica ili registra izdavatelja u depozitorij
Središnje depozitarne agencije (»Narodne novine« broj 140/02, dalje u tekstu:
Odluka) do 30. lipnja 2003. godine, a niti naknadno, nije dostavilo podatke o
dionicama i njihovim vlasnicima.

Naime,
odredbom članka 159. stavak 3. ZTVP-a, propisano je da dionička društva koja se
ne smatraju javnim dioničkim društvima u smislu navedenog zakona, a koja prije
njegova stupanja na snagu nisu izdala isprave o dionicama niti su ih izdala kao
nematerijalizirane vrijednosne papire u kompjutorskom sustavu SDA, su obvezna,
radi dematerijalizacije, u rokovima i na način koji
propiše SDA, a odobrava Agencija, dostaviti podatke o vrijednosnim papirima i
njihovim vlasnicima iz knjige dionica ili registra izdavatelja.

Izdavatelj
je dioničko društvo čija tvrtka započinje slovima abecednog reda od T do Ž, te
je sukladno odredbi članka 2. stavak 1. alineja 6. Odluke bio obvezan,
najkasnije do 30. lipnja 2003. godine, u svrhu dematerijalizacije,
dostaviti SDA podatke o dionicama i njihovim vlasnicima iz knjiga dionica ili
registra izdavatelja, a što nije učinio.

U
postupku koji je prethodio donošenju ovog rješenja, 4. lipnja 2007. godine
Agencija je pozvala Izdavatelja da se u roku od 7 dana od dana primitka dopisa,
očituje o razlozima nepostupanja po navedenim
odredbama ZTVP-a i Odluke.

Izdavatelj
nije u ostavljenom roku, niti naknadno dostavio Agenciji zatraženo očitovanje.

Slijedom
navedenog, a sukladno odredbama članka 15. stavak 2. ZTVP-a, kojim je propisano
da će u slučaju utvrđenih nedostataka i nepravilnosti Agencija rješenjem
naložiti poduzimanje radnji koje pridonose uspostavljanju zakonitosti i
usklađivanju rada sa zakonima i drugim propisima, odnosno izreći mjeru
propisanu navedenim zakonom, valjalo je riješiti kao u točki I. izreke
rješenja.

Sukladno
odredbi članka 8. stavak 4. Zakona o Hrvatskoj agenciji za nadzor financijskih
usluga (»Narodne novine« broj 140/05), ovo rješenje objavit će se u »Narodnim
novinama«.

UPUTA
O PRAVNOM LIJEKU

Protiv
ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa:
UP/I-043-02/07-01/02

Urbroj: 326-111/07-2

Zagreb,
5. srpnja 2007.

Predsjednik Uprave

**Ante Samodol, v. r.**

Rješenje, NN 72/2007-2251